ทิสโก้มองทองโค้งสุดท้ายพุ่ง
ทิสโก้ เวลธ์ แนะสะสมทองรับความต้องการทั่วโลกเพิ่มครึ่งปีหลัง หนุนราคาทองปีนี้แตะ 1,950 เหรียญสหรัฐ
10 ก.ย. 2555

ทิสโก้ เวลธ์ แนะสะสมทองรับความต้องการทั่วโลกเพิ่มครึ่งปีหลัง หนุนราคาทองปีนี้แตะ 1,950 เหรียญสหรัฐ 




น.ส.วรสินี สังวรเวชภัณฑ์ ฝ่ายกลยุทธ์การลงทุน ทิสโก้ เวลธ์ บริการปรึกษาการเงินการลงทุนครบวงจร เปิดเผยว่า ในช่วงนี้แนะนำให้สะสมทองคำเพิ่มขึ้น เนื่องจากมองว่าความต้องการทองคำเพื่อใช้ในเครื่องประดับและการลงทุนจะกลับมาเติบโตขึ้นในช่วงครึ่งปีหลังตามการฟื้นตัวของเศรษฐกิจจีนและอินเดีย ซึ่งเป็นผู้บริโภคทองคำรายใหญ่ของโลก รวมทั้งได้แรงหนุนจากแรงกดดันเงินเฟ้อที่เพิ่มขึ้นตามราคาน้ำมันและสินค้าเกษตร ในขณะที่ดอกเบี้ยที่ยังต่ำทั่วโลก
บริษัทยังคงเป้าหมายราคาทองคำปีนี้ไว้ที่ 1,950 เหรียญสหรัฐต่อออนซ์ โดยนักลงทุนอาจรอจังหวะซื้อหลังจากการประชุมของธนาคารกลางสหรัฐ (เฟด) ในวันที่ 12 ก.ย. ซึ่งราคาทองคำมีความเสี่ยงที่จะปรับตัวลง หากธนาคารกลางสหรัฐไม่มีมาตรการกระตุ้นเศรษฐกิจเพิ่มเติมทั้งนี้ ปัจจุบันราคาทองทะลุ 1,700 เหรียญสหรัฐ
สำหรับมาตรการกระตุ้นเศรษฐกิจของจีนน่าจะเริ่มเห็นผลในครึ่งปีหลังหนุนให้เศรษฐกิจจีนกลับมาฟื้นตัว ขณะที่ค่าเงินรูปีของอินเดียเริ่มทรงตัวหลังจากอ่อนค่าลงมาก จนทำให้ราคาทองคำในอินเดียไม่เพิ่มสูงขึ้น โดยล่าสุดค่าเงินรูปีหยุดอ่อนค่าในเดือน ก.ค.-ส.ค.ที่ผ่านมา ซึ่งจะช่วยให้มีความต้องการทองคำเพิ่มขึ้น
นอกจากนี้ เม็ดเงินลงทุนในกองทุน ETF ทองคำ ยังปรับตัวขึ้นอย่างรวดเร็วในเดือน ส.ค. โดยปริมาณการถือครองทองคำผ่านกองทุน ETF ทำจุดสูงสุดในประวัติศาสตร์ที่ 2,457 ตัน รวมถึงความต้องการถือทองคำของธนาคารกลางทั่วโลก เพื่อกระจายความเสี่ยงจากค่าเงินสกุลหลักยังเติบโตขึ้นต่อเนื่อง โดยครึ่งปีแรกธนาคารกลางซื้อทองคำรวม 254.2 ตัน เพิ่มขึ้น 25% จากปีที่ผ่านมา
ด้านนายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน ทิสโก้ กล่าวว่า ช่วง 8 เดือนแรก กองทุนเปิด ทิสโก้ โกลด์ ฟันด์ ให้ผลตอบแทน 7.19% ซึ่งสูงที่สุดในตลาด ขณะที่ดัชนีราคาทองคำในสกุลเงินบาท ซึ่งเป็นตัวชี้วัดผลงานของกองทุน ให้ผลตอบแทนอยู่ที่ 4.48%
ทั้งนี้ กองทุนมีนโยบายป้องกันความเสี่ยงจากค่าเงิน ทำให้ช่วงที่ผ่านมาแม้ค่าเงินบาทแข็งขึ้น 0.66% แต่กองทุนได้รับผลกระทบน้อยมาก ทำให้ผลตอบแทนกองทุนที่ได้จากราคาทองคำยังน่าพอใจ
ด้านข้อมูลมอร์นิง สตาร์ พบว่า กองทุนทองคำในระบบจำนวน 32 กองทุน มีจำนวน 16 กองทุนที่ผลตอบแทนเป็นบวก โดยกองทุนที่ผลตอบแทนติดลบมากสุดอยู่ที่ 4.78%